ສະຫະລັດ ຈະແລກປ່ຽນ ເອກອັກຄະລັດຖະທູດ ກັບມຽນມາ (ເບິ່ງວີດີໂອ)
ລັດຖະມົນຕີ ການຕ່າງປະເທດຄລິນຕັນ ປະກາດວ່າ ສະຫະລັດ ຈະເລີ່ມຂັ້ນຕອນ ໃນການແລກປ່ຽນ ເອກອັກຄະລັດຖະທູດ ກັບມຽນມາ
ປະທານາທິບໍດີສະຫະລັດ ທ່ານບາຣັກ ໂອບາມາ ເອີ້ນການຕັດສິນໃຈຂອງມຽນມາທີ່ໄດ້ ປ່ອຍບັນດານັກໂທດການເມືອງຫລາຍໆຮ້ອຍຄົນນັ້ນວ່າ ແມ່ນບາດກ້າວອັນສໍາຄັນໄປສູ່ ການປະຕິຮູບໃຫ້ມີປະຊາທິປະໄຕ ທ່ານພັນກີມູນ ເລຂາທິການໃຫຍ່ຂອງອົງການສະຫະປະຊາຊາດ ກ່າວເຖິງການປ່ອຍພວກ ນັກໂທດ ໃນວັນສຸກວານນີ້ວ່າ ແມ່ນບາດກ້າວອັນສໍາຄັນທີສຸດມາເຖິງປັດຈຸບັນນີ້ ເພາະວ່າ ມີຮວມທັງພວກນັກໂທດການເມືອງຄົນສໍາຄັນຈຳນວນນຶ່ງທີ່ຈະສາ ມາດປະກອບສ່ວນເຂົ້າ ໃນການສ້າງຄວາມປອງດອງຊາດ ລັດຖະບານມຽນມາ ແລະພວກນັກເຄື່ອນໄຫວປະຊາທິປະໄຕກ່າວວ່າ ໃນວັນສຸກວານນີ້ ບັນດານັກໂທດການເມືອງຈໍານວນ 651 ຄົນໄດ້ຖືກປ່ອຍໃຫ້ເປັນອິດສະຫຼະຊຶ່ງເປັນພາກ ສ່ວນນຶ່ງ ຂອງການໃຫ້ອະໄພໂທດຂະໜາດໃຫຍ່ ທີທ່ານນາງຮິນລາລີຄລິນຕັນ ລັດຖະ ມົນຕີການຕ່າງປະເທດສະຫະລັດໄດ້ຮຽກຮ້ອງໄວ້ຢ່າງຈະແຈ້ງໃນເວລາທີ່ທ່ານໄດ້ໄປຢ້ຽມ ຢາມມຽນມາ ຫວ່າງເດືອນແລ້ວນີ້ ເພື່ອເປັນການສະໜອງຕອບຕໍ່ການເຄື່ອນໄຫວດັ່ງກ່າວ ທ່ານນາງຄລີນຕັນ ໄດ້ປະກາດວ່າ ສະຫະຣັດຈະເລີ້ມດໍາເນີນຂັ້ນຕອນໃນການແລກປ່ຽນເອກອັກຄະລັດຖະທູດກັບມຽນມາ ການປ່ອຍພວກນັກໂທດທີ່ວ່ານີ້ແມ່ນເປັນການປະຕິບັດຕາມເງື່ອນໄຂຂອງສະຫະຣັດສຳລັບ ປົວແປງຄວາມສຳພັນທາງດ້ານການທູດກັບມຽນມາ ແຕ່ວ່າ ທ່ານໂອບາມາ ແລະທ່ານນາງຄລີນຕັນ ຕ່າງກໍໄດ້ກ່າວວ່າ ຍັງມີອີກຫຼາຍສິ່ງຫຼາຍ ຢ່າງທີ່ຈຳເປັນຈະຕ້ອງໄດ້ດຳເນີນການເພີ່ມຕື່ມຢູ່ໃນມຽນມາ ລັດຖະບານທ່ານໂອບາມາ ໄດ້ຮຽກຮ້ອງໃຫ້ລັດຖະບານມຽນມາ ແຜ້ວທາງໄປສູ່ການເລືອກຕັ້ງທີ່ເສຣີ ແລະຍຸຕິທຳໃນ ປີນີ້ ພ້ອມທັງປ່ອຍພວກນັກໂທດການເມືອງທີຍັງເຫຼືອຢູ່ ໂດຍບໍ່ມີເງື່ອນໄຂໄດໆທັງໝົດ ລັດຖະບານຊຸດໃໝ່ທີ່ໄດ້ຮັບການໜຸນຫຼັງຈາກພວກທະຫານຂອງມຽນມາ ໄດ້ຍື່ນມືໄປຫາ ປະເທດຕາວັນຕົກ ແລະເມື່ອໝໍ່ໆມານີ້ ໄດ້ເປັນເຈົ້າພາບຕ້ອນຮັບ ທ່ານນາງຄລີນຕັນ ລັດຖະມົນຕີກະຊວງການຕ່າງປະເທດສະຫະລັດ ແລະທ່ານວິນລ່ຽມ ເຮັກ ລັດຖະມົນຕີ ກະຊວງການຕ່າງປະເທດອັງກິດ ທ່ານ ເຮັກ ກ່າວໃນວັນສຸກວານນີ້ວ່າ ທ່ານມີຄວາມຍິນດີ ໃນການປ່ອຍບັນດານັກໂທດ ແລະໄດ້ຮຽກຮ້ອງໃຫ້ ລັດຖະບານມຽນມາຈົ່ງສະແດງບົດບາດເພີ້ມ ກ່ຽວກັບຄວາມໝາຍ ໝັ້ນຕັ້ງໃຈດຳເນີນການປະຕິຮູບຂອງລັດຖະບານນັ້ນ ສື່ມວນຊົນຂອງທາງການມຽນມາກ່າວວ່າ ບັນດານັກໂທດທີຖືກປ່ອຍຕົວນັ້ນ ແມ່ນມີຂຶ້ນ ພາຍໃຕ້ຄຳສັ່ງຈາກປະທານາທິບໍດີ ເທນເຊນ ເພື່ອຊຸກຍູ້ໃຫ້ມີການສ້າງຄວາມປອງດອງ ຊາດ